Social integration ed exclusion

Social integration kyeust id tacit samstehmen quod uniet un individu ed id societat in-yod, ed social exclusion est id mank os id. 
thumb|left|335 px
==Un individual ed politic process==
Integration est un process quod interageiht plur actions : el individu, au id id minoritaro grupp, quel eiskwt se integre - we quel est ad integre, sekwent ia situations -; id dominant grupp - yani id societat - quod integret. Ye id nivell im individus, integration est id weidos kam un anghen interioriset ia reuls ed wirts ios societat, quo al permitt age kemti ia. 
Integration est semper specific societat-oni : un individu sua-integren do sem ambient, baygh shayad siet khisses lusen, eti marginalisen we excluden, in alyo cultural au social context. Sam-ye, ia integrationscriteria ghehde evolve unte wakt: un prev-ye perfect integret individu ghehdt tadrijan wehse marginaliset sei el ne hat kwaht ni assimilet ia evolutions ios societat nu-yod el bayght. Integration ghi suppont, ye un psycho-social vidpoint, un certain adaptationsimkan ud i individus. 
Integration est unschi politic process volt, eti kupt ab id Stat, meis au minter explicit. Tod exspectet id acceptation iom normes ed iom agweidsen ios societat id representet. Integration est un politic objective idghi prevent conflicts, eti pamrlans. Id Stat skeult yinjier wehrge kay integre wiswens weikers, kaghi garant os social cohesion. Integrationo maght bihe ayt un condition au un attribut os civstand.
 Youville pensionat in Alberta, Canada, 1890tias. In 1880 id federal gouvernement os John Macdonald decis instaure pensionats managet ab religieusens (tri penkdels ab id Catholic Kyrk, alters ab protestants) quer walsk ("Indian") magvi eent enscolt ed beghsiht ir parents. Eent uno mix os talim - kay magvi myohrs ir walsk bahsas - ed os orbat - quo rentablih ta pensionats. Tiel 1996, 150 000 magvi gwahr ta pensionats, quer subihr vasyalg dustraitements, hatta dusmuamale ab magvnajissers (pati prysters); meis quem 3000 magvi nohc ter. In 2015, Canadas Commission om "Vertat ed Reconciliation" recognih ta pensionats ed tod siyassa hostile dia walskens hieb inflict un cultural genocide. In Mai 2018, id Majlis im Communes hat prohct iom Papp kem ouzert ob ia agsa ios Catholic Kyrk ter. 
==Un surce om violence ed pamrlan==
Previ, tod politic process hat concernen iaschi colonias ed ia "periphetic" regions unios Nationstat. Id colonisator Stat acceptihskwit sien waldh ed vergihskwit pamrlans. Pro to, plur colonial stieures hant empraxiset siyassas kalt os assimilation kya concernen populations. Ka "assimilationisme" est awietum tod Statsvol om stumpes ia cultural sonterkweits ed impones id majoritatsidentitat ibs minoritats. Australia hat tiel id end iom 1960tias, mathalan, act un dwighen assimilationsiyassa im Aborigines placend-ye ir magvens do pensionats. Assimilation est un forme os acculturation. 
Integration, quan id biht impost ed ne druve-ye interioriset, est indenegable-ye un violence. Yed, invers-ye, social exclusion, ob id est subiht, est unschi violence. Pamrlan est un reaction tei double violence : id maght gwehme ad denunce auter un dwighen ed refusen integration - est id fall iom colonial societats -, au un integrationsmank - est id fall om ethnic hangamahs.
thumb|left|335 px
==Exclusionsformes==
Social exclusion kyeust id difficultat au id achizia uns individu, au uns grupp, ad se integre do societat. Id ghehdt ses partial au total, subihn au volen, real au khissen it. 
Opsst-ye, exclusion est passive ed subiht. Un individu wehst exclus sei el khact smyehre ia adets ios societat in-yod el gwivt : khactum "kwehre kam cadanghen" gehnt un exclusionskhisses. Global-ye, in un societat quer consumm est un social marker, khactum consumme est un exclusionsurce. Idso degree dependt id reference grupp. Kad khactum kaupe un yakht excludt ud uber burgesia, bet ne ud id hol societat. Invers-ye, khactum tules ferias, uno mode item we dehlctum tyehgve certaina medical ilaja margaliniset meis-ye sigwra. Paupertat ghi est yinjier un staur exclusionsfactor. Menxu ia ee-meminceer pon medsu id XXt secule, social inegalitats iter auge in Europe ed in ia Uniet Stats os America.
Exclusion ghehdt yaschi ses active ed volen, auter ab el individu quel refuset se integre, we ab id societat quod refuset integre. Pos id Mai 68 pamrlan, mathalan, sems hant chust rikes agriculture kay bevide iro refuse ios urban consummsocietat, assumpend it semo marginalitat. Bet daydeyer, idge societat excludt ed marginaliset. Kam integration, exclusion ghehdt ses un politic project. In Antique Athenas, id ostracisme proceddure permiss ibs civs evinces oin ex iens med vote. Nundiens, sem politic formations au certain grupps sont moven ab id vol os exclude. Racisme, xenophobia, Antischemisme auti homophobia sont refuses os integre certain individus do id social corps. Tun un origin, un Culture, un ethnia au un different praxis seule id exclusion.